**Vabariigi Valitsuse määruse „Vabariigi Valitsuse määruste muutmine seoses Maa- ja Ruumiameti moodustamisega“ eelnõu seletuskiri**

**1. Sissejuhatus**

**1.1. Sisukokkuvõte**

Määrus kehtestatakse ehitusseadustiku § 58 lõike 2 ja Vabariigi Valitsuse seaduse § 42 lõike 1 alusel.

Vabariigi Valitsuse 19. juuni 2015. a määruses nr 69 „Ehitisregistri põhimäärus“ eristatakse edaspidi vastutavat ja volitatud töötlejat ning tuuakse esile volitatud töötleja ülesanded. Lisaks muudetakse andmeid esitatavate asutuste nimetusi Maa- ja Ruumiameti loomise tõttu.

Vabariigi Valitsuse 29. juuni 2023. a määruses nr 71 „Kliimaministeeriumi põhimäärus“ (edaspidi *KliMi põhimäärus*) tehakse muudatused seoses ehitisregistri liikumisega loodavasse Maa- ja Ruumiametisse ning täpsustatakse, et ehitiste ligipääsetavus on valdkonnana Kliimaministeeriumi pädevuses.

**1.2. Eelnõu ettevalmistaja**

Määruse eelnõu ja seletuskirja on koostanud Kliimaministeeriumi õigusosakonna nõunik Annemari Vene (telefon 5565 5707, annemari.vene@kliimaministeerium.ee) ja ehituse ja elukeskkonna osakonna ehitustegevuse valdkonnajuht Liisi Pajuste (telefon 5885 1149, liisi.pajuste@kliimaministeerium.ee). Keeletoimetaja oli Justiitsministeeriumi õigusloome korralduse talituse keeletoimetaja Aili Sandre (telefon 5322 9013, aili.sandre@just.ee).

**1.3. Märkused**

Eelnõu on seotud Riigikogu menetluses oleva Vabariigi Valitsuse seaduse muutmise ja selle tõttu teiste seaduste muutmise seaduse (Maa-ameti ümberkorraldamine Maa- ja Ruumiametiks) eelnõuga 457 SE, millega nähakse ette Maa- ja Ruumiameti loomine ja tehakse sellega seotud muudatused.

Eelnõukohase määrusega muudetakse:

1) ehitisregistri põhimääruse 2023. aasta 8. juulil jõustund redaktsiooni (RT I, 05.07.2023, 239);

2) KliMi põhimääruse 2024. aasta 3. septembril jõustunud redaktsiooni (RT I, 31.08.2024, 2).

**2. Eelnõu sisu ja võrdlev analüüs**

Eelnõukohane määrus koosneb kolmest paragrahvist.

**Paragrahviga 1** muudetakse ehitisregistri põhimäärust.

**Punktiga 1** luuakse uus paragrahv, milles sätestatakse ehitisregistri vastutavaks töötlejaks Kliimaministeerium ning selgitatakse vastutava töötleja rolli. Varem on ehitisregister olnud Kliimaministeeriumi juures ja seega puudus vajadus eristada vastutava ja volitatud töötleja rolle. Maa- ja Ruumiameti loomisega liitub ehitisregister selle asutusega ja seega on vaja edaspidi erinevaid rolle eristada.

Ehitisregistri haldamine ja arendamine, sh seaduslikkuse tagamine, jääb Maa- ja Ruumiameti pädevusse. Ehitisregister on Kliimaministeeriumi ehituse ja elukeskkonna osakonna poliitika kujundamise üks väga oluline vahend ja seega jääb ministeeriumile õigus otsustada, kuidas, millal ja milliseid suuremaid või olulisemaid teenuseid ehitisregister arendab. Ministeeriumil on seejuures õigus määrata, millistele üldistele tunnustele see teenus peaks vastama ja mis on selle teenuse peamine eesmärk.

Kliimaministeeriumile jääb kohustus tagada selleks vajalikud eelarvelised vahendid. Kliimaministeerium ei taga majandus- ja palgakulu eelarvet, vaid tagab investeeringute eelarve. Ministeeriumile jääb õigus otsustada juba määratud ja arenduses olevate investeeringute ajaline või mahuline ümberjaotus.

**Punktiga 2 ja 3** määratakse ehitisregistri volitatud töötlejaks Maa- ja Ruumiamet. Volitatud töötleja ülesandeid eelnõukohase määrusega ei muudeta.

**Punktidega 4 kuni 6** muudetakse andmeandjate nimetusi. Maa-amet muudetakse Maa- ja Ruumiametiks ning selle asutusega liitub ka Kliimaministeeriumist ehitisregister. Seetõttu on vaja muuta ehitisregistrisse andmeandjate nimetusi ehk Maa-ameti ja Kliimaministeeriumi andeandja rolli võtab üle Maa- ja Ruumiamet, kuhu vastavad teenused koondatakse.

**Paragrahviga 2** muudetakse KliMi põhimäärust.

**Punktiga 1** tuuakse selguse huvides välja, et ehitiste ligipääsetavuse reguleerimine on Kliimaministeeriumi ehituse ja elukeskkonna osakonna pädevuses.

**Punktiga 2** täpsustatakse ehituse ja elukeskkonna osakonna ülesandeid, kuna ehitisregister liigub Maa- ja Ruumiametisse. Edaspidi ei tegele ehituse ja elukeskkonna osakond e-ehituse platvormi ja ehitisregistri pidamise ning arendamisega. Küll aga säilib osakonnal ehitistega seotud teabe hoiu ja töötlemise korraldamise kohustus, sest Kliimaministeerium jääb ehitisregistri vastutavaks töötlejaks. Ministeerium korraldab nimetatud tegevust ehitisregistri kaudu, säilitades poliitiliste ehk strateegiliste otsuste tegemise õiguse erinevate teenuste arendamisel.

**Paragrahv 3** sätestab määruse jõustumisajaks 2025. aasta 1. jaanuari, mil on kavandatud ka eelnõu 457 SE jõustumine.

**3. Eelnõu vastavus Euroopa Liidu õigusele**

Eelnõu ei ole puutumuses Euroopa Liidu õigusega.

**4. Määruse mõjud**

Määrusel ei ole sotsiaalset mõju ega mõju elu- ja looduskeskkonnale. Samuti ei mõjuta määrus majandust, riigi julgeolekut, välissuhteid, regionaalarengut ega kohaliku omavalitsuse korraldust.

**5. Määruse rakendamisega seotud tegevus, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid riigieelarvele. Muudatuste elluviimise kulutused ja lisatööd on arvestatud Maa- ja Ruumiameti loomise protsessides. Määruste muudatuste rakendamine ei too lisakulutusi, vaid muudatused on vajalikud, et määrused vastaksid Maa- ja Ruumiameti loomise tõttu muudetavatele seadustele.

**6. Määruse jõustumine**

Määrus jõustub üldises korras, et tagada määruste vastavus Maa- ja Ruumiameti loomise tõttu muudetavatele seadustele.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu saadetakse kooskõlastamiseks ministeeriumidele.